Abafundi Baphazanyiswa Ukuyafika Ezikolo Ukuyabhala Imihloliso
Abantu abanengi bathi ngabe uhulumende umise ukulotshwa kwemihloliso phansi kwesinqumo sinye asenzileyo sokumisa ukuvulwa kwezikolo.
BULAWAYO — Abafundi ababhala imihloliso ye 'O' level leye 'A' level babhekane lohlupho lokuphuziswa ukuya fika esikolo, bevinjwa ngabezomvikela abakade bethatha isikhathi eside ukuhlolisisa ingwalo ezivumela abantu ukuhamba hamba loba ukuya enzikini yedolobho lakoBulawayo, ekuqaliseni kweCovid 19 Level 4 Lockdown ngoLwesibili. Ngalokho uNkosikazi Sukoluhle Ndlovu umgcinisihlalo wenhlanganiso yababalisi eye Almagamated Rural Teachers Union of Zimbabwe (ARTUZ) uthi ngabe limihloliso ike yamiswa. “Lokhu sikubona kuliphutha kakhulu ngoba kuphambanisa abantwana abayabhala imihloliso sokumele belindele laba abadala abagade labo ukuthi bahlohlwe izincwadi zabo bezama ukukhulumisana lamapholisa. Umtwana uyaphuza kumhloliso yakhe umtwana ufika futhi esephambanisekile ngoba kuyamhlukumeza emqondweni wakhe. Nxa efika ku exam ephuzile lemicabango yakhona ayibuyi ngendlela eqondileyo. Thina njenge Union sithi ngabe lokhu okwemihloliso kuyama kukhangelwe ngoba kuphazamisa abantwana, ukuthi babhale imihloliso sebeke bahlukumezeka njalo kuyaba exposer kuCovid.” Omunye wabafundi obesiyabhala umhloliso unkosazana Natasha Sibanda uthi uphuzile ukufika esikolo. “Ngesikhathi ngisiya esikolweni ngisiyabhala udubo lecine kusiba ngama roadblocks, ngendaba yeLockdown abantu bebegcwele so amapholisa abengazwakali noma bengigqoke Iuniform bathi sime ngoba abantu abanengi bebelezistory so isikhathi engifike ngaso isikhathi besingasekho njalo ngiphuzile ukufika eclassin ukuthi ngibhale imihloliso.” Imizamo yokukhuluma lesikhulumeli sogatsha lwezemfundo olwePrimary and Secondary Education umnumzana Toungana Ndoro yehlule ngoba ubengaphenduli ucingo lwakhe, kodwa utshele iphephandaba leNewsday ukuthi leli liphutha elikhulu njalo lusizi olukhulu ethi njalo abafundi abaphanjaniswe yilokhu bavunyelwe ukuthi babhale imihloliso yabo. Uthe njalo ababalisi kanye labafundi kumele bavunyelwe ukudlula besiya ezikolo bengavinjelwanga.